钦定古今图书集成/理学汇编/学行典/第131卷 > 徐干中论 > 《法象》
## 钦定古今图书集成/理学汇编/学行典/第131卷 > 徐干中论 > 《法象》

“人性之所简也，存乎幽微；人情之所忽也，存乎孤独。”
夫幽微者，显之原也；孤独者，见之端也。胡可简也？胡
可忽也？是故君子敬孤独而慎幽微，虽在隐蔽，鬼神
不得见其隙也。《诗》云：“肃肃兔罝，施于中林。”处独之谓
也。又有颠沛而不可乱者，则成王、季路其人也。昔者
成王将崩，体被冕服，然后发《顾命》之辞。季路遭乱，结
缨，而后死白刃之难。夫以崩亡之候，白刃之难，犹不
忘敬，况于游宴乎？故《诗》曰：“就其深矣，方之舟之。就其
浅矣，泳之游之。”言必济也。君子口无戏谑之言，言必
有防，身无戏谑之行，行必有检。故虽妻妾不可得而
黩也，虽朋友不可得而狎也。是以不愠怒而德行行
于闺门，不谏谕而风声化乎乡党。《传》称“大人正己而
物正”者，盖此之谓也。以匹夫之居犹然，况得意而行
于天下者乎？唐尧之帝，允恭克让而光被四表，成汤
不敢怠遑而奄有九域，文王祗畏而造彼区夏。《易》曰：
“观盥而不荐，有孚颙若。”言下观而化也。祸败之由也，
则有媟慢以为阶，可无慎乎？昔宋敏碎首于棋局，陈
灵被祸于戏言，阎邴造逆于相诟，子公生弑于尝。
是故君子居身也谦，在敌也让，临下也庄，奉上也敬。
四者备而怨咎不作，福禄从之。《诗》云：“靖恭尔位，正直
是与。神之听之，式谷以汝。”故君子之交人也，欢而不
媟，和而不同，好而不佞诈，学而不虚行，易亲而难媚，
多怨而寡非，故无绝交，无畔朋。《书》曰：“慎始而敬，终以
不困。”夫礼也者，人之急也，可终身蹈，而不可须臾离
也。须臾离则慆慢之行臻焉，须臾忘则慆慢之心生
焉，况无礼而可以终始乎？夫礼也者，敬之经也，敬也
者礼之情也。无敬无以行礼，无礼无以节敬。道不偏
废，相须而行，是故能尽敬以从礼者谓之成人。过则

子圉以《大明》昭乱，薳罢以《既醉》保禄，良霄以鹑奔丧
家，子展以草虫昌族。君子感凶德之如彼，见吉德之
如此，故立必磬折，坐必抱鼓，周旋中规，折旋中矩，视
不离乎结绘之闲，言不越乎表著之位，声气可范，精
神可爱，俯仰可宗，揖让可贵，述作有方，动静有常，帅
礼不荒，故为万夫之望也。